Source: http://www.cus.sk/blog/obrat-pre-ucely-registracie-dph-po-novele-zakona-o-dph.php?id=97
Timestamp: 2019-05-26 03:14:02+00:00
Document Index: 8680043

Matched Legal Cases: ['§ 4', '§ 28', '§ 40', '§ 37', '§ 39', '§ 22', '§28', '§40', '§37', '§39', '§ 85', '§ 50', '§ 50', '§ 50', '§ 50', '§ 85', '§ 50', '§ 50']

Obrat pre účely registrácie DPH po novele zákona o DPH od 1.1.2019 (Ing. Ivana Glazelová)
Novelou zákona o DPH dochádza k zjednoteniu pravidiel pre posudzovanie obratu na účely zákona o DPH.
Dôvodom je zmena v definícii obratu v našom zákone o DPH pre účely registrácie za platiteľa dane, nakoľko článok 288 smernice DPH používa pojem hodnota.
Stav platný do 31.12.2018 bol v zákone o DPH v tomto znení :
Podľa § 4 ods. 7 zákona o DPH, na účely tohto zákona sa obratom rozumejú výnosy (príjmy) bez dane z dodávaných tovarov a služieb v tuzemsku okrem výnosov (príjmov) z tovarov a služieb, ktoré sú oslobodené od dane podľa § 28 až 36 a podľa § 40 až 42. Výnosy (príjmy) z poisťovacích služieb, ktoré sú oslobodené od dane podľa § 37, a finančných služieb, ktoré sú oslobodené od dane podľa § 39, sa nezahŕňajú do obratu, ak tieto služby sú poskytované pri dodaní tovaru alebo služby ako doplnkové služby. Do obratu sa nezahŕňajú výnosy (príjmy) z príležitostne predaného hmotného majetku okrem zásob a výnosy (príjmy) z príležitostne predaného nehmotného majetku.
Dôvodová správa uvádza, že v súčasnej platnej definícii obratu (platnej do 31.12.2018) sú použité pojmy „príjmy“ a „výnosy“, čo spôsobuje nerovnaké podmienky pre zdaniteľné osoby, ktoré vedú podvojné účtovníctvo a pre zdaniteľné osoby, ktoré vedú jednoduché účtovníctvo. Z tohto dôvodu sa tieto pojmy nahrádzajú pojmom „hodnota dodaných tovarov a služieb“, čo znamená, že do obratu sa zahrnie hodnota dodaných tovarov a služieb v zmysle § 22 ods. 1 zákona o DPH v čase ich dodania. Na základe novej definície sa do obratu nezahrnú platby, ktoré boli prijaté pred dodaním tovaru alebo služby. Tieto prijaté „preddavkové platby“ predstavujú súčasť hodnoty tovaru alebo služby a zahrnú sa do obratu za kalendárny mesiac, v ktorom bol tovar alebo služba dodaná.
To znamená, že súčasný stav platný do 31.12.2018 rozlišuje medzi zdaniteľnými osobami v závislosti od skutočnosti, či vedú jednoduché alebo podvojné účtovníctvo
zdaniteľné osoby účtujúce v sústave jednoduchého účtovníctva tzv. hotovostný princíp (príjem), do obratu zahŕňajú aj prijatú preddavkovú platbu na budúce plnenie
zdaniteľné osoby účtujúce v sústave podvojného účtovníctva – uplatňujú princíp výnosu (to znamená, že zálohy nezahrňovali)
Nové znenie v zákone o DPH - stav účinný k 1.1.2019
Na účely tohto zákona sa obratom rozumie hodnota bez dane dodaných tovarov a služieb v tuzemsku okrem hodnoty tovarov a služieb, ktoré sú oslobodené od dane podľa §28 až 36 a podľa §40 až 42. Hodnota dodaných poisťovacích služieb, ktoré sú oslobodené od dane podľa §37, a finančných služieb, ktoré sú oslobodené od dane podľa §39, sa nezahŕňa do obratu, ak tieto služby sú dodané pri dodaní tovaru alebo služby ako doplnkové služby. Do obratu sa nezahŕňa hodnota príležitostne dodaného hmotného majetku okrem zásob a hodnota príležitostne dodaného nehmotného majetku.
Z uvedeného vyplýva, že od 1. 1. 2019:
do výpočtu obratu nevchádza zdaniteľným osobám účtujúcim v sústave jednoduchého účtovníctva hodnota prijatých preddavkových platieb na účely budúceho dodania tovaru/služby, to znamená, že do obratu sa zahrnie reálna hodnota dodaných tovarov a služieb, ktorá predstavuje protihodnotu v čase ich dodania
u týchto osôb sa v súvislosti s dodaniami uskutočnenými po 1.1.2019 už nesleduje hotovostný princíp, t.j. do obratu sa nezahrnú platby, ktoré boli prijaté pred dodaním tovaru alebo služby
Pozor ale na prechodné ustanovenie – § 85kg ods. 1 zákona o DPH
Výpočet koeficientu podľa § 50 Zákona o DPH
Znenie platné do 31.12.2018
Podľa § 50 ods. 2 zákona o DPH, koeficient sa vypočíta ako podiel, v ktorého čitateli sú výnosy (príjmy) bez dane z tovarov a služieb za kalendárny rok, pri ktorých je daň odpočítateľná, a v ktorého menovateli sú výnosy (príjmy) bez dane zo všetkých tovarov a služieb za kalendárny rok. Pri výpočte koeficientu sa do čitateľa ani do menovateľa koeficientu neuvádzajú výnosy (príjmy) z
Avšak so zmenou definície obratu sa novelizoval aj § 50 ods. 2 Zákona o DPH. Dochádza ku týmto zmenám.
V § 50 ods. 2 sa slová „sú výnosy (príjmy) bez dane z“ sa nahrádzajú slovami „je hodnota bez dane dodaných“, slová „sú výnosy (príjmy) bez dane zo všetkých“ sa nahrádzajú slovami „je hodnota bez dane zo všetkých dodaných“ a slová „neuvádzajú výnosy (príjmy)“ sa nahrádzajú slovami „neuvádza hodnota“.
Zároveň je potrebné pracovať aj s prechodným ustanovením v § 85kg zákona o DPH
Koeficient podľa § 50 ods. 4 za kalendárny rok 2018 a za hospodársky rok, ktorý sa začal do 31. decembra 2018, sa vypočíta podľa § 50 ods. 2 v znení účinnom do 31. decembra 2018.“.
Podľa nového znenia sa teda bude postupovať až pri výpočte ročného koeficientu za kalendárny rok 2019, prípadne za hospodársky rok, ktorý začal po 31.12.2018.